Ilmoitus Kiinan kansantasavallasta ja Venäjältä peräisin olevan alumiinifolion tuontia koskevan polkumyyntimenettelyn aloittamisesta

(2000/C 45/02)

Komissio on vastaanottanut neuvoston asetuksen (EY) N:o 384/96(1), sellaisena kuin se on viimeksi muutettuna asetuksella (EY) N:o 905/98(2), jäljempänä "perusasetus" 5 artiklan mukaisen valituksen, jossa väitetään, että Kiinan kansantasavallasta ja Venäjältä peräisin olevan alumiinifolien tuonti tapahtuu polkumyynnillä ja aiheuttaa tästä syystä huomattavaa vahinkoa yhteisön tuotannonalalle.

1. Valitus

Valituksen teki 4. tammikuuta 2000 Eurometaux, jäljempänä "valituksen tekijä", tuottajien puolesta, joiden tuotanto muodostaa pääosan eli edustaa 77 prosenttia alumiinista valmistetun talousfolion, jäljempänä "tarkasteltavana oleva tuote", kokonaistuotannosta yhteisössä.

2. Tuote

Tuote, jota on väitetty tuotavan polkumyynnillä, on vahvistamaton, ei enempää valmistettu kuin valssattu alumiinifolio, jonka paksuus on enintään 0,018 mm, joka on leveydeltään korkeintaan 650 mm olevilla suurrullilla ja joka luokitellaan tällä hetkellä CN-koodiin ex 7607 11 10. Kyseinen CN-koodi annetaan ainoastaan ohjeellisena.

3. Polkumyyntiä koskeva väite

Koska Kiinan kansantasavaltaa ja Venäjää koskeva normaaliarvo vahvistetaan perusasetuksen 2 artiklan 7 kohdan säännösten mukaisesti, valituksen tekijä ehdottaa, että normaaliarvo määritettäisiin kolmannessa markkinatalousmaassa vallitsevien hintojen perusteella.

Polkumyyntiä koskeva väite perustuu tarkasteltavana olevan tuotteen edellä kuvatulla tavalla määritetyn normaaliarvon ja tuotteen yhteisöön suuntautuvan viennin myyntihintojen vertailuun.

Tällä perusteella lasketut polkumyyntimarginaalit ovat huomattavat.

4. Vahinkoa koskeva väite

Valituksen tekijä on esittänyt todisteita siitä, että kyseisen tuotteen tuonti Kiinan kansantasavallasta ja Venäjältä on kasvanut kokonaisuudessaan sekä absoluuttisesti että markkinaosuudella mitattuna.

Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuottajien myymiin määriin ja niiden veloittamiin hintoihin, mikä puolestaan on vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen.

5. Menettely polkumyynnin ja vahingon määrittämiseksi

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle, yhteisön tuottajia edustaville järjestöille, vientiä harjoittaville tuottajille ja tuojille sekä valituksessa mainituille niitä edustaville järjestöille sekä Kiinan kansantasavallan ja Venäjän viranomaisille.

Vientiä harjoittavia tuottajia ja tuojia pyydetään ottamaan yhteyttä komissioon viipymättä saadakseen selville, onko ne mainittu valituksessa. Jos niitä ei ole mainittu valituksessa, niiden on pyydettävä kyselylomake mahdollisimman pian ja viimeistään 15 päivän kuluessa tämän ilmoituksen julkaisemista Euroopan yhteisöjen virallisessa lehdessä, koska kaikki kyselylomakkeet on täytettävä ja palautettava kirjallisessa muodossa tämän ilmoituksen 7 kohdan a alakohdassa asetetussa määräajassa. Kyselylomakkeita koskeva pyyntö on toimitettava kirjallisena jäljempänä mainittuun osoitteeseen, ja siinä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Pyynnön voi vaihtoehtoisesti esittää myös viejämaan kansallisille viranomaisille.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa kirjallisesti ja toimittamaan asiaa tukeva näyttö. Tietojen on oltava komissiolla tämän ilmoituksen 7 kohdan a alakohdassa asetetussa määräajassa.

Komissio voi lisäksi kuulla asianomaisia osapuolia, mikäli ne pyytävät sitä kirjallisesti ja osoittavat, että niiden kuulemiseksi on olemassa erityisiä syitä.

c) Kolmannen markkinatalousmaan valinta

Perusasetuksen 2 artiklan 7 kohdan a alakohdan mukaisesti normaaliarvon määrittämiseksi Kiinan kansantasavallan ja Venäjän osalta soveltuvaksi kolmanneksi markkinatalousmaaksi aiotaan valita Turkki. Asianomaisia osapuolia pyydetään esittämään huomionsa tämän valinnan soveltuvuudesta tämän ilmoituksen 7 kohdan b alakohdan asetetussa erityisessä määräajassa.

d) Markkinatalousasema

Sellaisten Kiinan kansantasavallan ja Venäjän vientiä harjoittavien tuottajien osalta, jotka väittävät ja riittävän näytön esittämällä osoittavat toimivansa markkinatalousolosuhteissa eli täyttävänsä perusasetuksen 2 artiklan 7 kohdan c alakohdassa säädetyt edellytykset, normaaliarvo määritetään perusasetuksen 2 artiklan 7 kohdan b alakohdan mukaisesti. Sellaisten vientiä harjoittavien tuottajien, jotka aikovat vaatia markkinatalousasemaa ja esittää asianmukaiset perustelut, on toimittava jäljempänä 7 kohdan c alakohdassa asetetussa erityisessä määräajassa. Komissio lähettää lomakkeet vaatimusten esittämistä varten kaikille Kiinan kansantasavallan ja Venäjän vientiä harjoittaville tuottajille sekä Kiinan ja Venäjän viranomaisille.

6. Yhteisön etu

Päätöksen tekemiseksi siitä, onko polkumyynnin vastaisten toimenpiteiden käyttöönotto yhteisön edun mukaista, jos polkumyyntiä ja vahinkoa koskevat väitteet ovat perusteltuja, yhteisön tuotannonala, tuojat ja niitä edustavat järjestöt sekä kuluttajia edustavat järjestöt voivat tämän ilmoituksen 7 kohdan a alakohdassa asetetussa yleisessä määräajassa ilmoittautua ja toimittaa tietoja komissiolle perusasetuksen 21 artiklan mukaisesti. Olisi huomattava, että kyseisen artiklan mukaisesti toimitetut tiedot otetaan huomioon ainoastaan, jos ne on tosiasiallisilla todisteilla osoitettu oikeiksi tietoja toimitettaessa.

7. Määräajat

Kaikki asianomaisten osapuolten jäljempänä olevien kohtien yhteydessä esittämät huomautukset ja pyynnöt on toimitettava kirjallisina (ei sähköisessä muodossa, jollei toisin ilmoiteta), ja niiden on oltava komissiolla jälempänä asetetussa määräajassa.

a) Yleinen määräaika

Jollei toisin ilmoiteta, asianomaisten osapuolten on ilmoittauduttava komissiolle, esitettävä kantansa kirjallisesti ja toimitettava tiedot, jollei toisin ilmoiteta, 40 päivän kuluessa ilmoituksen julhaisemisesta Euroopan yhteisöjen virallisessa lehdessä, jotta kyseiset huomautukset voidaan ottaa huomioon tutkimuksessa. Asianomaiset osapuolet voivat myös pyytää komissiolta saada tulla kuulluiksi samassa määräajassa. Määräaika koskee kaikkia asianomaisia osapuolia, mukaan lukien ne osapuolet, joita ei ole mainittu valituksessa, ja sen vuoksi on kaikkien näiden osapuolten edun mukaista ottaa yhteyttä komissioon viipymättä.

b) Erityinen määräaika kolmannen markkinatalousmaan valitsemiseksi

Jos tutkimuksen osapuolet haluavat esittää huomautuksia siitä, onko Turkki, jota tämän ilmoituksen 5 kohdan c alakohdassa esitetään kolmanneksi markkinatalousmaaksi normaaliarvon määrittämiseksi Kiinan kansantasavallan ja Venäjän osalta, sopiva valinta tähän tarkoitukseen, niiden on toimitettava kyseiset huomautukset 10 päivän kuluessa tämän ilmoituksen julkaisemisesta.

c) Erityinen määräaika markkinatalousaseman osoittamiselle

Edellä 5 kohdan d alakohdassa tarkoitetut markkinatalousasemaa koskevat vaatimukset on toimitettava asianmukaisesti perusteltuina ja kirjallisina 21 päivän kuluessa tämän vireillepanoa koskevan ilmoituksen julkaisemisesta.

d) Komission osoite

Euroopan komissio

Kauppapolitiikan pääosasto

Linjat C ja E

(DM 24 - 8/37)

Rue de la Loi/Wetstraat 200 B - 1049 Bryssel Faksi (32-2) 295 65 05 Teleksi: COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja tällaisten tietojen sijasta voidaan käyttää käytettävissä olevia tietoja.

(1) EYVL L 56, 6.3.1996, s. 1.

(2) EYVL L 128, 30.4.1998, s. 18.